C 214/74
LT
Europos Sąjungos oficialusis leidinys
2023 6 16
2023 m. sausio 18 d., trečiadienis
70. pabrėžia, koks svarbus yra nuoseklių, vienas kitą papildančių ir sąveikių gynybos pajėgumų plėtojimas siekiant padidinti euroatlantinės erdvės saugumą laikantis vieningo pajėgų rezervo principo; ragina ES ir NATO išlaikyti pasaulinę technologinę lyderystę karinių pajėgumų srityje; pabrėžia, kad reikia užtikrinti atitinkamų ES ir NATO pajėgumų plėtojimo planavimo procesų rezultatų suderinamumą; pabrėžia, jog reikia, kad ES plėtotų savo gynybos pajėgumus ir strateginį savarankiškumą, taip padidindama ir savo gebėjimą būti stipresne savo sąjungininkų partnere; ragina ES ir NATO valstybes nares, laikantis NATO gairių, padidinti savo karinį biudžetą bent iki 2 proc.
BVP;
71. teigiamai vertina JAV, Kanados ir Norvegijos dalyvavimą PESCO projekte dėl karinio mobilumo, kuris yra esminis Europos gynybai ir svarbus siekiant padidinti atitinkamų ES ir NATO pastangų suderinamumą, kad būtų sudarytos palankesnės sąlygos karinių pajėgų judėjimui; vis dėlto primena, kad sprendimas dėl trečiųjų valstybių dalyvavimo atskiruose PESCO projektuose turi būti priimamas kiekvienu konkrečiu atveju, kai toks dalyvavimas atitinka ES strateginius interesus; palankiai vertina neseniai pateiktą Jungtinės Karalystės paraišką prisijungti prie PESCO projekto dėl karinio mobilumo; primena PESCO dalyvaujančioms valstybėms narėms, kad reikia skubiai įgyvendinti jų operatyvinius ir bendradarbiavimo įsipareigojimus; palankiai vertina ES ir NATO struktūrinį dialogą karinio mobilumo klausimais; teigiamai vertina 2022 m. lapkričio 10 d. Komisijos bei Komisijos pirmininko pavaduotojo ir Sąjungos vyriausiojo įgaliotinio pateiktą Karinio mobilumo veiksmų planą 2.0 ir ragina jį skubiai įgyvendinti užtikrinant sinergiją su PESCO projektu dėl karinio mobilumo; ragina stiprinti Europos infrastruktūros tinklų priemonę atsižvelgiant į karinio mobilumo projektus; ragina valstybes nares imtis veiksmų siekiant supaprastinti ir suderinti karinio mobilumo procedūras bei sutrumpinti leidimų suteikimo terminus, kad ES valstybės narės galėtų veikti greičiau ir padidinti reagavimo veiksmingumą; pabrėžia, jog naujuoju Karinio mobilumo veiksmų planu turi būti užtikrinta, kad reikalavimai infrastruktūros, atsparumo ir logistikos srityse būtų vertinami iš karinės strategijos perspektyvos; pabrėžia, kad šiai pavyzdinei ES ir NATO bendradarbiavimo iniciatyvai reikia skirti papildomą finansavimą; ragina ES apsvarstyti galimybę pakviesti Ukrainą, Sakartvelą ir Moldovos Respubliką dalyvauti PESCO projektuose, pvz., karinio mobilumo projekte;
72. pabrėžia glaudžių ES santykių su Jungtinėmis Amerikos Valstijomis, kurie grindžiami bendromis demokratijos, laisvės ir teisinės valstybės vertybėmis, svarbą; vertina Jungtinių Amerikos Valstijų ir jų dabartinės administracijos įsipareigojimą ir dalyvavimą siekiant užtikrinti Europos teritorinę gynybą, ypač atsižvelgiant į Rusijos agresijos karą prieš Ukrainą, keliantį grėsmę visam žemynui; atkreipia dėmesį į tai, kad Indijos ir Ramiojo vandenynų regione Jungtinėms Amerikos Valstijoms taip pat kyla iššūkių ir reikia atremti intensyvėjančią Kinijos militaristinę laikyseną; pabrėžia, kad ES valstybės narės turi dėti daugiau pastangų, kad pagerintų Europos gynybos pajėgumus ir sudarytų sąlygas bėgant laikui perkelti naštą, ES prisiimant daugiau atsakomybės už savo gynybą;
73. teigiamai vertina ES ir JAV dialogą saugumo ir gynybos klausimais, nes tai svarbus žingsnis siekiant glaudesnio transatlantinio bendradarbiavimo; ragina Komisijos pirmininko pavaduotoją ir Sąjungos vyriausiąjį įgaliotinį šiame dialoge ypatingą dėmesį skirti saugumui rytinėse ir pietinėse kaimyninėse šalyse, į diskusijas įtraukti tokias sritis kaip abipusės saugumo ir gynybos iniciatyvos, BSGP misijos ir operacijos, nusiginklavimas ir ginklų neplatinimas, kova su terorizmu, žvalgybos tarnybų keitimosi informacija gerinimas, perversminių technologijų poveikis, klimato kaita, hibridinės grėsmės, kibernetinė gynyba, karinis mobilumas, krizių valdymas ir santykiai su strateginiais konkurentais;
74. primygtinai ragina institucionalizuoti bendradarbiavimą saugumo ir gynybos srityje su Jungtine Karalyste; ragina Jungtinę Karalystę iš esmės bendradarbiauti su ES sprendžiant neatidėliotinus strateginius uždavinius užtikrinant veiksmų papildomumą ir sinergijas; ragina Komisijos pirmininko pavaduotoją ir Sąjungos vyriausiąjį įgaliotinį ad hoc pagrindu kviesti Jungtinę Karalystę į neformalius Tarybos užsienio reikalų (ir gynybos) ministrų posėdžius pasikeisti nuomonėmis bendro intereso klausimais, kartu visapusiškai apsaugant ES sprendimų priėmimo autonomiškumą; atkreipia dėmesį į tai, kad rengiant lygiagrečius būsimų kovinių oro sistemų kūrimo projektus neveiksmingai naudojami ištekliai, todėl rekomenduoja abu projektus sujungti; teigiamai vertina Jungtinės Karalystės paramą Ukrainai;
75. reiškia didelį susirūpinimą dėl padidėjusio mūsų kaimynystės nestabilumo, kurį dažnai lemia tyčiniai piktavališkų subjektų, kurie įvairiais veiksmais silpnina demokratines reformas, kad galiausiai susilpnintų ES, veiksmai; pabrėžia, kad ES saugumas yra glaudžiai susijęs su mūsų artimiausių kaimyninių šalių ES rytinėje ir pietinėje kaimynystėje, taip pat Vakarų Balkanuose, saugumu; ragina stiprinti bendradarbiavimą kariniais ir saugumo klausimais su bendramintėmis Rytų partnerystės šalimis, be kita ko, stiprinant Rytų partnerystės saugumo aspektą, ir aktyvinti dialogus saugumo ir gynybos politikos klausimais, visų pirma su Ukraina, Sakartvelu ir Moldovos Respublika; ragina stiprinti bendradarbiavimą saugumo ir gynybos srityje su pietinėmis kaimyninėmis šalimis partnerėmis; ragina ES atlikti svarbų vaidmenį Viduržemio jūros